palimpsest
Palimpsest, (af græsk palimpsestos, af palin 'igen' og psestos 'skrabet'), håndskrift, hvorpå der er skrevet to eller flere gange, efter at den foregående skrift er slettet. På pergament af god kvalitet er det i reglen muligt at skrabe den første tekst bort med en skarp kniv uden at beskadige bladet så meget, at det ikke kan genanvendes. 
I tidlig middelalder synes der at have været særlige centre, som tog sig af denne behandling; navnlig fra klostrene Bobbio og Luxeuil er der bevaret mange eksemplarer. Det kan dog ikke udelukkes, at mange eksemplarer er blevet kasseret, når det var muligt at erstatte dem med finere udgaver, således at anvendelsen af palimpsester har været endnu mere udbredt, end kildematerialet i dag lader formode. Det er ofte muligt at skelne den oprindelige tekst, evt. ved anvendelsen af kemikalier eller ultraviolet lys. Navnlig to palimpsester er blevet berømte, fordi den bortskrabede tekst er ene om at overlevere betydningsfulde antikke tekster: et håndskrift i Vatikanbiblioteket fra 300-400-t. med Ciceros De re publica, dækket af en tekst fra 600-t. af kirkefaderen Augustin, og et håndskrift fra 400-t. i Verona med den romerske jurist Gajus' Institutiones, dækket af tekster af kirkelæreren Hieronymus fra 500-t.